Diari Oficial de la Generalitat Valenciana


Sumari del DOGV 8039, del 15-05-2017 (2017/3926)

RESOLUCIÓ de 8 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Sanitat Universal i Salut Pública, i l'Ajuntament de València per a l'establiment de les bases de col·laboració en matèria de salut.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8039

Data del DOGV
:   15-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3926


Data del document
:   08-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Sanitat Universal i Salut Pública, i l'Ajuntament de València per a l'establiment de les bases de col·laboració en matèria de salut. [2017/3926]  
Resolució del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat, a través de la Conselleria de Sanitat Universal i Salut Pública, i l'Ajuntament de València per a l'establiment de les bases de col·laboració en matèria de salut.  
La Generalitat, a través de la Conselleria de Sanitat Universal i Salut Pública, i l'Ajuntament de València han subscrit, el dia 3 d'abril de 2017, el conveni marc per a l'establiment de les bases de col·laboració en matèria de salut, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 3 de maig de 2017 i número 615/2017, pertoca la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 8 de maig de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Sanitat Universal i Salut Pública, i l'Ajuntament de València per a l'establiment de les bases de col·laboració en matèria de salut  
  
València, 3 d'abril de 2017  
  
Reunits  
D'una part, Carmen Montón Giménez, en representació de la Generalitat, en la seua condició de consellera de Sanitat Universal i Salut Pública, de conformitat amb allò que disposen l'article 28 de la Llei 5/1983, de 30 de desembre, del Consell, l'article 6 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre i en l'article 49.b de la Llei 40/2015, d'1 d'octubre, de règim jurídic del sector públic, i facultada per a la firma del present conveni, per acord del Consell en data 3 de març de 2017.  
D'una altra part, Joan Ribó i Canut, alcalde de València, en nom i representació de l'Ajuntament, facultat per a la firma del present conveni d'acord amb el que estableix l'article 124.1 de la Llei 7/1985, de 2 d'abril, reguladora de les bases del règim local i prèvia aprovació mitjançant l'acord de la Junta de Govern Local de data 31 de març de 2017.  
  
L'alcalde és assistit en aquest acte pel secretari general de l'Administració municipal, Francisco Javier Vila Biosca.  
Atenent els principis establits en la Llei 33/2011, de 4 d'octubre, General de Salut Pública, articles 12.3, 13.1, 16.2, 23.2, 24.2, i en la Llei 10/2014, de 29 de desembre, de la Generalitat, de salut de la Comunitat Valenciana, articles 5 i 6.  
Atenent els principis i línies estratègiques del IV Pla de salut de la Comunitat Valenciana, aprovat per l'acord de 29 d'abril de 2016, del Consell, com a instrument estratègic de planificació i programació de les polítiques de salut per al període 2016-2020 a la Comunitat Valenciana,  
Manifesten  
L'Organització Mundial de la Salut (OMS) considera que els entorns urbans ofereixen a la població oportunitats per a guanyar salut a través de l'accés a determinats recursos i serveis. D'altra banda, els entorns urbans es vinculen també amb situacions de risc per a la salut com les relacionades amb brots i alertes sanitàries o amb l'existència d'entorns de vulnerabilitat i desigualtat social. La salut en les ciutats està determinada per elements del context físic, del context socioeconòmic, la governança i els eixos de desigualtat, principalment el gènere, el nivell socioeconòmic i l'origen ètnic. El govern local és una ferramenta clau per a desenvolupar actuacions en salut pública, incloent-hi la protecció i promoció de la salut i la prevenció de les malalties, tant pel seu marc competencial com per la seua proximitat amb la ciutadania i amb la realitat quotidiana de cada vida.  
  
La ciutat de València pertany a la Xarxa Espanyola de Ciutats Saludables (RECS) promoguda per l'Organització Mundial de la Salut, un moviment alineat amb els Objectius de Salut 2020 de l'Oficina Europea de l'OMS, que contemplen la millora de la salut per a tots, la reducció de les desigualtats en salut i la millora del lideratge i la governança participativa en l'àmbit de la salut. Aquests objectius incorporen també la consideració de tot el cicle vital de les persones per a determinar prioritats d'actuació i emfatitza el concepte de «resiliència» associat a les ciutats, entesa com la capacitat de les comunitats per a fer front a problemes externs, superar-los i enfortir-s'hi.  
  
L'Ajuntament de València, de conformitat amb el que estableixen els articles 7.2 i 25.2.j) de la Llei 7/1985, de 2 d'abril, reguladora de les bases del règim local, té atribuïdes competències sanitàries pròpies, especialment en matèria de salubritat pública, en la legislació sectorial sanitària, fonamentalment en l'article 42 de la Llei 14/1986, de 25 d'abril, general de sanitat, i en l'article 6 de la Llei 10/2014, de 29 de desembre, de salut de la Comunitat Valenciana. Les competències municipals mínimes establides en aquests preceptes relacionades amb el present conveni, comprenen, en síntesi:  
a) Salubritat pública.  
b) Control sanitari d'activitats i serveis.  
c) Control sanitari d'edificis i llocs d'habitatge i convivència humana.  
d) Control sanitari de la distribució i subministrament d'aliments, begudes i la resta de productes, directament o indirectament relacionats amb l'ús o consum humans, i també els mitjans del seu transport.  
e) Control sanitari del medi ambient urbà.  
f) L'exercici de la potestat sancionadora i l'adopció de mesures especials cautelars i definitives.  
g) Prevenció de les drogodependències.  
Quant a la promoció de la salut, segons la redacció inicial de la Llei reguladora de les bases del règim local, l'Ajuntament de València ha exercit activitats en aquesta matèria. Aquestes activitats de promoció de la salut es continuen duent a terme en l'actualitat.  
  
L'esmentada Llei 7/1985, de 2 d'abril, reguladora de les bases de règim local en l'article 55 estableix que, per a l'efectivitat de la coordinació i l'eficàcia administrativa, les comunitats autònomes i les entitats locals hauran de prestar la cooperació i l'assistència actives que les altres administracions pogueren necessitar per a l'eficaç compliment de les seues tasques. Per a això, l'article 57 disposa que aquesta cooperació econòmica, tècnica i administrativa entre l'Administració local i autonòmica, per a assumptes d'interés comú, es podrà formalitzar, entre altres sistemes, mitjançant la subscripció de convenis administratius.  
D'acord amb tots aquests antecedents i condicionants, ambdues parts acorden subscriure el present conveni marc d'acord amb les següents  
  
Clàusules  
  
Primera. Objecte del conveni  
L'objecte del present conveni és establir les bases de col·laboració entre la Generalitat, a través de la Conselleria de Sanitat Universal i Salut Pública, i aquesta a través de la Direcció General de Salut Pública, i l'Ajuntament de València en matèria de salut, cosa que comprén, entre altres aspectes, els següents:  
1. Actuacions en matèria de planificació i estratègies de salut.  
1.1. Amb l'objectiu general d'adaptar les propostes del Pla de salut de la Comunitat Valenciana vigent a l'entorn urbà de la ciutat de València, prenent en consideració les característiques particulars i necessitats de la seua població.  
1.2. Establir una aliança intersectorial en favor de la salut en totes les polítiques en l'entorn local.  
2. Actuacions en matèria de promoció de la salut i prevenció.  
2.1. Amb l'objectiu general de coordinar les accions de promoció de la salut dirigides a capacitar a la població per a mantindre i incrementar la seua salut actuant sobre els determinants d'aquesta, i també coordinar les accions de prevenció de malalties en la ciutat de València.  
  
2.2. Les accions de promoció i prevenció es desenvoluparan a partir de les estratègies, dels programes i projectes que es deriven del Pla de salut de la Comunitat Valenciana vigent  
3. Actuacions en matèria de seguretat alimentària i control oficial d'aliments.  
3.1. Amb l'objectiu general de garantir la protecció de la salut enfront dels riscs alimentaris, assegurant l'actuació coordinada en matèria de seguretat alimentària i control oficial dels establiments alimentaris ubicats en el municipi de València.  
3.2. L'actuació coordinada es concretarà en el desenvolupament de les estratègies previstes en el Pla de seguretat alimentària de la Comunitat Valenciana, i dels programes establits en el Pla de control oficial de la cadena alimentària (PCOCA) vigents, i també de les altres actuacions que en matèria de seguretat alimentària s'establisquen per a tot l'àmbit territorial de la Comunitat Valenciana.  
4. Actuacions en matèria de sanitat ambiental.  
4.1. Amb l'objectiu general de protegir la salut dels ciutadans enfront dels riscs ambientals, seguint les orientacions que marca l'Estratègia Europea de Medi Ambient i Salut (Iniciativa SCALE).   
4. 2. Les accions en matèria de sanitat ambiental es desenvoluparan, de forma complementària, a partir de les estratègies, dels programes i projectes que es deriven del Pla de salut de la Comunitat Valenciana vigent i de la resta de normativa vigent en matèria de salut i medi ambient.  
  
Segona. Compromisos de les parts  
Per a la consecució de l'objecte el present conveni marc, es formalitzaran convenis o acords singulars que desenvoluparan els compromisos que figuren en els annexos I-IV.  
  
Tercera. Seguiment i controls del conveni marc  
A fi de vetlar per l'adequat compliment i l'execució del conveni i coordinar adequadament les actuacions previstes, i també avaluar els resultats obtinguts, es constituirà una comissió de seguiment paritària que es reunirà, almenys, una vegada a l'any i que estarà integrada per 4 membres.  
Per part de la Conselleria de Sanitat Universal i Salut Pública:  
a) La persona titular de la direcció general amb competències per raó de la matèria.  
b) I la persona titular de la subdirecció general o direcció de servei per raó de la matèria.  
Per part de l'Ajuntament de València:  
a) La persona titular de la regidoria amb competències en matèria de sanitat i salut.  
b) I la persona titular de la direcció de servei competent per raó de la matèria  
Els membres titulars de la comissió podran ser substituïts en els termes que preveu l??article 13 de la Llei 40/2015, d'1 d'octubre, de règim jurídic del sector públic.  
A requeriment de la comissió podran assistir a les reunions tècnics competents d'ambdues substitucions per raó de la matèria que s'haja de tractar.  
Seran competències generals d'aquesta comissió el control i seguiment de l'execució del present conveni marc, la formulació i proposta dels convenis singulars necessaris per a aquest fi, l'estudi i assessorament de totes les qüestions que siguen sotmeses a la comissió per qualsevol de les parts, l'avaluació anual dels resultats obtinguts en execució d'aquest i la resolució dels dubtes i conflictes que puga plantejar aqueixa execució.  
Les actes i acords que s'emeten en el desplegament i execució de les funcions d'aquest òrgan de seguiment, hauran de remetre's a la Direcció General de Salut Pública de la Conselleria de Sanitat Universal i Salut Pública i a la Regidoria Delegada de Sanitat i Salut de l'Ajuntament de València.  
  
  
  
Quarta. Compromisos econòmics  
La firma del present conveni marc no suposa compromís d'aportació econòmica per a cap de les parts. En el cas que l'execució del corresponent conveni singular ho requerisca per a alguna actuació específica, es concretarà en aquest, segons determina la clàusula segona d'aquest conveni marc. Per això, les necessitats que plantege l'execució d'aquest conveni marc seran ateses amb els mitjans materials i personals propis de cada Administració  
  
Cinquena. Causes d'extinció  
1. Seran causes d'extinció del present conveni, a més de la finalització de la seua vigència:  
a) L'acord mutu de les parts.  
b) L'incompliment manifest de les obligacions assumides per qualsevol de les parts. Quan una de les parts considere que l'altra part està incomplint els compromisos adquirits en aquest conveni, ho notificarà mitjançant un mètode fefaent indicant les causes que originen l'incompliment. L'altra part podrà modificar la situació en un terme de 30 dies comptats a partir de la data de recepció de la notificació.  
  
2. En el cas de l'extinció del conveni per aquestes causes, les actuacions en curs d'execució s'acabaran, i quedaren resoltes amb la finalització de les actuacions que aqueix moment s'estiguen realitzant.  
  
  
Sisena. Discrepàncies i jurisdicció competent  
Les parts es comprometen a resoldre de manera amistosa qualsevol desacord que puga sorgir en el desenvolupament del present conveni. Sense perjudici de poder interposar els recursos que consideren oportuns davant de la Jurisdicció Contenciosa Administrativa pels actes o resolucions relatius a la interpretació i aplicació del present conveni.  
  
Setena. Publicitat  
Es procedirà a la publicació en el Diari Oficial de la Generalitat Valenciana, ja que es tracta d'un conveni marc de col·laboració, en compliment del que estableix l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana, en la Llei 19/2013, de 9 de desembre, de transparència, Accés a la informació pública i bon govern, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Huitena. Entrada en vigor i duració del conveni  
El present conveni produirà efectes a partir de la data de la seua firma, i mantindrà la seua vigència durant un període de quatre anys. Es podrà prorrogar per acord exprés de les parts, per un termini que no podrà estendre's més enllà de tres anys.  
  
Novena. Extinció del conveni marc de 29 d'abril de 2013  
Amb la firma del present conveni queda sense efectes el conveni marc, de 29 d'abril de 2013, de col·laboració entre la Conselleria de Sanitat, l'Agència Valenciana de Salut i l'Ajuntament de València per a l'establiment de les bases de col·laboració en matèria sanitària (DOCV 7047, 17.06.2013).  
I, en prova de conformitat, i perquè així conste i produïsca els efectes oportuns, es firmen dos exemplars del present conveni i a un sol efecte en el lloc i la data assenyalats al començament.  
  
La consellera de Sanitat Universal i Salut Pública: Carmen Montón Giménez.  
L'alcalde de València: Joan Ribó i Canut.  
El secretari general de l'Administració municipal: Francisco Javier Vila Biosca.  
  
  
Annex I. Planificació i estratègies de salut  
Per a la consecució de l'objecte del conveni en matèria de planificació i estratègies de salut, les institucions firmants es comprometen a:  
- Col·laborar en la realització de l'anàlisi de la situació de salut en la ciutat de València amb perspectiva de determinants socials, reducció de desigualtats i promoció de l'equitat en salut.  
- Col·laborar en l'elaboració, seguiment i avaluació del desplegament del Pla de salut de la Comunitat Valenciana vigent en la ciutat de València, incorporant les perspectives de salut en totes les edats i salut en totes les polítiques.  
- Coordinació entre els serveis existents, per al desenvolupament en la ciutat dels objectius del Pla de Salut de la Comunitat Valenciana vigent, especialment els que facen menció de:  
1) Coordinació de recursos en matèria de salut i benestar en aspectes com l'atenció a persones institucionalitzades, amb problemes greus de salut, dependents, en situació d'exclusió social, i també en els casos de dones víctimes de violència de gènere.  
2) Incorporació de la perspectiva dels determinants socials i de gènere en l'elaboració dels programes i intervencions en salut d'àmbit municipal.  
3) Participació en la definició de criteris i priorització de polítiques objecte d'avaluació de l'impacte en salut (EIS) mitjançant la inclusió de la perspectiva municipal.  
4) Foment de la participació dels joves en activitats d'oci saludable de tipus cultural, educatiu, esportiu i de voluntariat.  
5) Desenvolupament d'intervencions per a promoure que les persones es mantinguen actives en totes les etapes del seu cicle vital i afavorir la mobilitat sostenible.  
6) Compromís amb el desenvolupament sostenible, promovent l'eficiència ambiental, el comerç de proximitat i els hàbits respectuosos amb el medi ambient.  
7) Informació, formació i assessorament sobre les qüestions relacionades amb la salut i el medi ambient a la ciutadania, col·lectius socials i personal tècnic.  
8) Foment de l'alimentació saludable, amb especial atenció al consum de fruites i verdures en tots els grups de població, especialment de producció local i ecològica.  
  
Annex II. Promoció de la salut i prevenció  
Per a la consecució de l'objecte del conveni en matèria de promoció de la salut i prevenció, les institucions firmants es comprometen a:  
  
1) Col·laborar en les estratègies d'acció local en matèria de promoció de la salut comunitària.  
2) Establir els mecanismes de participació ciutadana en salut tal com s'acorde en l'estratègia de participació que es desenvolupe des de la Comunitat Valenciana, incloent-hi òrgans col·legiats, consells de salut i fòrums, trobades i jornades comunitàries.  
3) Donar suport a la participació i el lideratge de la ciutat de València en xarxes de promoció de la salut en l'àmbit autonòmic, estatal i internacional, com la Xarxa Espanyola de Ciutats Saludables o la Xarxa Europea d'Escoles per la Salut (Xarxa SHE).  
4) Realitzar mapes d'actius per a la salut i dissenyar, executar i avaluar actuacions destinades a enfortir i dinamitzar els actius en la ciutat, els recursos individuals, grupals i comunitaris dirigits a generar salut, convivència i benestar.  
5) Realitzar mapes de desigualtat en salut en els distints barris de la ciutat de València que orienten i intensifiquen els recursos per a poder reduir-les.  
6) Col·laborar en l'àmbit de les seues competències en el desenvolupament de programes institucionals de cribratge i malalties transmissibles sotmeses a vigilància epidemiològica.  
7) Promoure actuacions coordinades de promoció de salut i prevenció de malalties en col·lectius i entorns en situació d'especial vulnerabilitat, i en especial sobre:  
7.1) Població infantil i adolescent: promoció del bon tracte i parentalitat positiva, educació per a la salut entre iguals i accés als centres de salut sexual i reproductiva.  
7.2) Població juvenil i adulta: prevenció d'infeccions de transmissió sexual (ITS, inclòs el VIH) en coordinació amb el Centre d'Informació i Prevenció de Sida i ITS (CIPS) de València; promoció de la salut mental i el benestar emocional en l'àmbit comunitari.  
7.3) Dones: col·laboració en la prevenció i atenció a les dones víctimes de violència de gènere des del sistema sanitari en coordinació amb els serveis municipals especialitzats  
7.4) Població d'ètnia gitana i població immigrant: programes de participació i mobilització ciutadana dirigits a promoure la salut i la convivència i facilitar l'accés als serveis i programes de salut.  
7.5) Persones sense llar, transeünts i població immigrant: actuacions dirigides a la prevenció i control de tuberculosi des del Centre Municipal d'Atenció a Persones Sense Sostre (CAST), facilitant la realització de garbellament tuberculós, tractament de la infecció tuberculosa latent i tractament directament observat o supervisat.  
7.6) Persones majors: promoció de l'envelliment actiu i saludable a través de la participació i desenvolupament de capacitats de les persones implicades i, especialment, en els temes d'alimentació i activitat física, suport i xarxa social, prevenció de caigudes i acomodació d'entorns.  
  
8) Promoure en les associacions ciutadanes la incorporació d'accions i projectes dirigits a promoure la salut en el seu àmbit d'influència.  
  
9) Previndre les drogodependències:  
9.1) Promoure el desenvolupament de programes de prevenció escolar per a reduir els usos i abusos de drogues a través d'estratègies d'educació per a la salut de caràcter continuat i adaptades a l'edat dels escolars.  
9.2) Donar suport al desenvolupament de campanyes de sensibilització social de caràcter comunitari que permeten l'accés a informació veraç i objectiva sobre l'ús i abús de drogues i augmenten la percepció de risc enfront de les drogues de major consum entre la població adolescent i juvenil.  
9.3) Garantir la prestació d'accions de caràcter preventiu dirigides a grups en què s'identifica la presència de factors d'alt risc per al desenvolupament de conductes problemàtiques relacionades amb els consums de drogues o d'altres addiccions.  
9.4) Impulsar conjuntament l'organització de jornades de caràcter formatiu que faciliten el reciclatge dels professionals vinculats l'àrea de drogodependències i altres trastorns addictius.  
9.5) Col·laborar en la millora dels sistemes d'informació per a la recollida sistemàtica d'indicadors d'activitat preventiva rellevants per a l'avaluació de resultats de les accions desenvolupades.  
9.6) Vetlar pel compliment de la normativa autonòmica vigent en matèria publicitat, promoció, venda, subministrament i consum de begudes alcohòliques arreplega en la Llei 10/2014, de 29 de desembre, de la Generalitat, de Salut de la Comunitat Valenciana.  
10) Establir els acords necessaris amb l'Oficina Municipal d'Estadística en l'elaboració d'indicadors per al seguiment i l'avaluació de programes i projectes de salut.  
  
ANNEX III. Seguretat alimentària  
Per a la consecució de l'objecte del conveni en matèria de seguretat alimentària, l'Ajuntament de València es compromet a:  
1) Formar part de la Comissió de Seguretat Alimentària, creada mitjançant un decret del Consell, que regula l'elaboració, l'aprovació i el seguiment del Pla de seguretat alimentària de la Comunitat Valenciana.  
2) Realitzar les actuacions de control oficial alimentari en el marc del Pla de control oficial de la cadena alimentària de la Comunitat Valenciana.  
3) Adoptar els programes, procediments documentats, mètodes, i formularis normalitzats de control oficial d'aliments de la Conselleria de Sanitat Universal i Salut Pública enfront dels quals podrà determinar-se la conformitat de les actuacions per part dels seus inspectors sanitaris.  
4) Adoptar el procediment establit per la Conselleria de Sanitat Universal i Salut Pública, de classificació dels establiments basant-se en el risc, i de l'exposició de la població als perills químics i biològics dels aliments, per a la planificació de les activitats de control oficial, que es concreten en les inspeccions i/o auditories dels establiments alimentaris de la seua competència i en la presa de la nostra i les anàlisis d'aliments.  
  
5) Integrar-se en el Sistema d'Informació Alimentària de la Comunitat Valenciana (CISA) entés aquest com el conjunt de procediments, sistemes, protocols, instruments i recursos que permeten la planificació i avaluació de les dades en els diversos àmbits de la cadena alimentària, l'avaluació de l'impacte, la verificació de l'eficàcia de les actuacions, la detecció de nous riscs i l'evolució en el temps dels indicadors més rellevants.  
6) Integrar-se en el sistema de gestió d'alertes i situacions d'emergència alimentària, que han de garantir les actuacions ràpides, coordinades i eficaces de les administracions.  
7) Realitzar auditories internes o sol·licitar auditories externes sobre els controls oficials efectuats per a garantir la verificació del compliment de la legislació en matèria de pinsos i aliments i la normativa sobre salut animal i benestar dels animals.  
8) Manteniment actualitzat del cens a temps real, d'establiments i activitats autoritzades, ubicades en el municipi.  
Per la seua banda, la Conselleria de Sanitat Universal i Salut Pública es compromet a:  
1) Contribuir a la formació dels funcionaris de l'Ajuntament de València que realitzen les activitats de control oficial d'aliments i de tots els professionals que participen en els distints programes del Pla de control oficial de la cadena alimentària de la Comunitat Valenciana.  
  
2) Coordinar les actuacions dels laboratoris en l'àmbit de la seguretat alimentària i control ambiental d'ambdues institucions, de manera que s'eviten duplicitats, s'optimitzen els recursos analítics i es possibilite una millor prestació dels serveis analítics.  
3) Realitzar les anàlisis de les mostres d'aliments i productes alimentaris que es prenguen en compliment de les accions i programes coordinats.  
4) Facilitar el suport informàtic a través de l'aplicació informàtica ISSA per a la planificació, gestió i avaluació de les activitats de control oficial.  
5) Gestionar el Registre General Sanitari d'Empreses Alimentàries i Aliments (RGSEAA) i el d'Establiments Menors (REM).  
6) Coordinar els recursos humans i actuacions que es desenvolupen en el municipi de València en el marc del Pla de control oficial de la cadena alimentària (PCOCA) de la Comunitat Valenciana. A aquest efecte, s'establirà un repartiment d'establiments de la ciutat de València a fi d'evitar duplicitats en el control. Dins de les tasques assignades a la Conselleria de Sanitat Universal i Salut Pública, estarà el control oficial de la restauració col·lectiva en els edificis de la seua propietat o en els que exercisca la seua activitat, i també el dels hospitals de la ciutat de València.  
  
ANNEX IV. Sanitat ambiental  
Per a la consecució de l'objecte del conveni en matèria de sanitat ambiental, l'Ajuntament de València es compromet a:  
Adoptar els programes, procediments documentats, mètodes, i formularis que es concreten en aquesta matèria, i en particular en els programes de Vigilància Sanitària de l'Aigua de Consum Humà, Pla de prevenció i control de la legionel·losi, vigilància sanitària de les piscines i parcs aquàtics, Pla de prevenció enfront de l'onada de calor, Programa de vectors de rellevància en salut pública, vigilància i control sanitari de les activitats d'esplai i oci.  
Per la seua banda, la Conselleria de Sanitat Universal i Salut Pública es compromet a:  
1) Contribuir a la formació dels funcionaris de l'Ajuntament de València que realitzen les activitats descrites.  
2) Facilitar la participació dels funcionaris de l'Ajuntament de València i els seus responsables en els comités de coordinació dels programes de sanitat ambiental que afecten el municipi.